Ríkisútvarpið uppfyllti almannaþjónustuhlutverk sitt árið 2017 Fjölmiðlanefnd birtir í dag mat sitt á almannaþjónustuhlutverki Ríkisútvarpsins fyrir árið 2017 en samkvæmt lögum um Ríkisútvarpið er fjölmiðlanefnd ætlað að leggja sjálfstætt mat á það árlega hvort Ríkisútvarpið hafi uppfyllt almannaþjónustuhlutverk sitt . Niðurstaða nefndarinnar er sú að Ríkisútvarpið hafi sinnt menningarlegu , lýðræðislegu og samfélagslegu hlutverki sínu í samræmi við þær kröfur sem gerðar eru í 3. gr. laga um Ríkisútvarpið nr. 23 / 2013 , um fjölmiðlaþjónustu í almannaþágu , og þar með uppfyllt almannaþjónustuhlutverk sitt árið 2017 . Mat fjölmiðlanefndar fer fram með hliðsjón af 3. gr. laga um Ríkisútvarpið og samningi mennta - og menningarmálaráðherra og Ríkisútvarpsins , sem undirritaður var 1. apríl 2016 . Matið byggir auk þess á greinargerð Ríkisútvarpsins um fjölmiðlun í almannaþágu fyrir árið 2017 , sem Ríkisútvarpið afhenti fjölmiðlanefnd 28. desember 2018 , og á ársskýrslu og ársreikningi Ríkisútvarpsins fyrir árið 2017 .